Overraskelsen «Hotline Miami» får oppfølger
Ifølge Eurogamer kan vi vente oss en oppfølger til en av høstens indieoverraskelser, Hotline Miami. Nyheten kom da utvikleren Jonas Söderström fortalte twitterfansen at utviklerne i Dennaton Games hadde skuflet sammen et utvalg låter til «Hotline Miami 2»s lydspor i helgen. Egentlig var planen å slippe ekstrainnhold til spillet. Det er dette ekstrainnholdet som nå utvides til å bli et helt nytt spill. - Det virker som om det kommer til (basert på antall brett vi har planlagt) å bli et større spill enn det første, så det føles rimelig å slippe det som et helt spill i stedet for DLC, forteller Söderström til Eurogamer. Ivrige fans må nok smøre seg med tålmodighet - først i rekken av planer for studioet er patching av det opprinnelige spillet. Det surrealistiske ultravoldspillet «Hotline Miami» har vært en av høstens store snakkiser siden det kom på markedet i slutten av oktober. Spillet, som er laget av de to svenskene Jonas Söderström og Dennis Wedin i Game Maker, har høstet gode omtaler på nettet.
Utvikleren gjør om planlagt ekstrainnhold til nytt spill.